送退齋先生歸武夷  其四
作者：林若存
朝代：宋

paragraphs: 大運何茫茫，海桑逝不留。
武夷有喬木，虯枝尚相樛。
自昔擢巍科，爲今闡大猷。
萬里憚北上，三年喜南游。
長身古衣冠，龐眉瞭雙眸。
雖與今人居，不與今人儔。
和風顔子春，泰山鄒孟秋。
一雙憂世淚，濺入銀河流。
相期入聖域，舍子誰當優。
奈何棄我去，犖确歸途修。
我欲斷中流，去棹何悠悠。
我欲息天風，別袂何颼颼。
明晨君已遠，晚歲吾何求。
恐無後會期，笑作來生謀。